b'\n_START_ARTICLE_\nIslam Slimani\n_START_SECTION_\nSeurajoukkueura\n_START_PARAGRAPH_\nSlimani aloitti jalkapalloilun kaudella 2008\xe2\x80\x932009 Algerian kolmanneksi korkeimmalla tasolla JSM Ch\xc3\xa9ragassa. H\xc3\xa4n siirtyi heti seuraavalla kaudella Algerian p\xc3\xa4\xc3\xa4sarjassa pelaavaan CR Belouizdadiin. Slimani teki avauskaudellaan kahdeksan maalia p\xc3\xa4\xc3\xa4sarjassa. H\xc3\xa4n teki muun muassa kaksi maalia vierasottelussa Tlemcenia vastaan. Kaudella 2010\xe2\x80\x932011 Slimani onnistui maalinteossa kymmenen kertaa ja teki per\xc3\xa4ti nelj\xc3\xa4 maalia kotiottelussa JS Kabylieta vastaan. Belouizdad voitti ottelun maalein 7\xe2\x80\x931. My\xc3\xb6s seuraavalla kaudella 2011\xe2\x80\x932012 Slimani onnistui maalinteossa kymmenen kertaa. Sit\xc3\xa4 vastoin kaudella 2012\xe2\x80\x932013 Slimani k\xc3\xa4rsi loukkaantumisista ja pelasi kauden aikana vain 15 sarjaottelua, joissa h\xc3\xa4n teki nelj\xc3\xa4 maalia.\n_START_SECTION_\nSporting\n_START_PARAGRAPH_\nHein\xc3\xa4kuussa 2013 Slimani siirtyi Portugaliin Sportingin riveihin. H\xc3\xa4n teki kauden aikana kahdeksan maalia pelaamissaan 26 sarjaottelussa. Sporting sijoittui lopulta Portugalin p\xc3\xa4\xc3\xa4sarjassa toiseksi. Kauden p\xc3\xa4\xc3\xa4tteeksi Slimani palkittiin Kultaisella pallolla Algerian parhaana pelaajana.\n_START_SECTION_\nMaajoukkueura\n_START_PARAGRAPH_\nSlimani pelasi ensimm\xc3\xa4isen maaottelunsa Algerian paidassa 26. toukokuuta 2012 Nigeri\xc3\xa4 vastaan. Avausmaalinsa maajoukkueessa h\xc3\xa4n teki toisessa maaottelussaan Ruandaa vastaan 2. kes\xc3\xa4kuuta 2012.\n_START_SECTION_\nAfrikan-mestaruuskilpailut 2013\n_START_PARAGRAPH_\nH\xc3\xa4net valittiin Algerian kisajoukkueeseen vuoden 2013 Afrikan mestaruuskisoihin. Slimani pelasi turnauksessa Algerian kaikissa kolmessa ottelussa, mutta ei onnistunut kertaakaan maalinteossa. Algerian kisat p\xc3\xa4\xc3\xa4ttyiv\xc3\xa4t alkulohkoon.\n_START_SECTION_\nMM-kilpailut 2014\n_START_PARAGRAPH_\nSlimani valittiin 2014 MM-kisoihin. H\xc3\xa4n pelasi ensimm\xc3\xa4isen ottelunsa Belgiaa vastaan tultuaan vaihdosta kent\xc3\xa4lle. Toisessa ottelussa Etel\xc3\xa4-Koreaa vastaan h\xc3\xa4n onnistui maalinteossa. Slimani teki my\xc3\xb6s maalin alkulohkon kolmannessa ottelussa Ven\xc3\xa4j\xc3\xa4\xc3\xa4 vastaan. Molemmissa otteluissa h\xc3\xa4net valittiin ottelun parhaaksi pelaajaksi. Slimani pelasi avauksessa my\xc3\xb6s nelj\xc3\xa4nnesv\xc3\xa4lier\xc3\xa4ottelussa Saksaa vastaan, jolle Algerian h\xc3\xa4visi jatkoajan j\xc3\xa4lkeen maalein 2\xe2\x80\x931.\n_START_SECTION_\nAfrikan-mestaruuskilpailut 2019\n_START_PARAGRAPH_\nSlimani kuului Afrikan-mestaruuden 2019 voittaneeseen joukkueeseen.'